Document ID: 32005R1609

KOMMISSIONENS FORORDNING (EF) Nr. 1609/2005
af 30. september 2005
om nedsættelse i sukkersektoren for produktionsåret 2005/06 af garantimængden i forbindelse med produktionskvoter og de forventede maksimale forsyningsbehov for raffineringsindustrien i forbindelse med præferenceimport
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker (1), særlig artikel 10, stk. 6, og artikel 39, stk. 6, og
ud fra følgende betragtninger:
(1)
Ifølge artikel 10, stk. 3 og 4, i forordning (EF) nr. 1260/2001 skal garantimængden inden for produktionskvoteordningen inden den 1. oktober nedsættes for hvert produktionsår, når prognoserne viser, at der er en restmængde, der kan udføres med restitution, og som er større end det maksimum, der er fastsat i den landbrugsaftale, der er indgået i overensstemmelse med traktatens artikel 300, stk. 2.
(2)
Prognoserne for produktionsåret 2005/06 viser, at der eksisterer en restmængde, der kan udføres, og som er større end det maksimum, der er fastsat i landbrugsaftalen. Det er derfor nødvendigt at fastsætte, hvor meget garantimængden skal nedsættes i alt, og præcisere, hvordan nedsættelsen skal fordeles dels mellem sukker, isoglucose og inulinsirup, dels mellem de berørte produktionsområder med anvendelse af de fordelingskoefficienter, der er fastsat i artikel 10, stk. 4, i forordning (EF) nr. 1260/2001.
(3)
Hver medlemsstat fordeler derefter i henhold til artikel 10, stk. 5, i forordning (EF) nr. 1260/2001 den forskel, som gælder for den, mellem de producerende virksomheder, der er etableret på dens område, efter forholdet mellem deres A-kvote og deres B-kvote for det pågældende produkt og medlemsstatens A-basismængde og B-basismængde for dette produkt.
(4)
Det fastsættes i artikel 39, stk. 5, i forordning (EF) nr. 1260/2001, at en nedsættelse af garantimængden medfører en nedsættelse af EF-raffinaderiernes forventede maksimale forsyningsbehov for råsukker for det pågældende produktionsår. Det er derfor nødvendigt at fastsætte den tilsvarende nedsættelse af de forventede maksimale behov og at præcisere, hvordan nedsættelsen skal fordeles mellem de pågældende medlemsstater.
(5)
Der bør fastsættes frister, som gør det muligt for medlemsstaterne at foretage de nedsættelser, der skal gælde for hver enkelt af de virksomheder, som er etableret på deres område.
(6)
Under hensyn til den frist, der er fastsat i forordning (EF) nr. 1260/2001, træder nærværende forordning i kraft på dagen for offentliggørelsen i Den Europæiske Unions Tidende.
(7)
Forvaltningskomitéen for Sukker har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Ved anvendelse af artikel 10, stk. 4, i forordning (EF) nr. 1260/2001 nedsættes garantimængden i forbindelse med produktionskvoterne med 1 891 747,7 t, udtrykt i hvidt sukker, for produktionsåret 2005/06.
2. Den i stk. 1 omhandlede nedsættelse og de basismængder, der efter nedsættelsen benyttes ved tildeling af produktionskvoter til de producerende virksomheder for produktionsåret 2005/06, er angivet i del A i bilaget, fordelt på produkter og områder.
3. For hver produktionsvirksomhed, der har fået tildelt en produktionskvote for produktionsåret 2005/06, fastsætter medlemsstaterne inden den 1. november 2005 nedsættelsen for den enkelte virksomhed samt ændringen af den pågældende virksomheds A- og B-kvote som følge af denne nedsættelse.
Artikel 2
1. Ved anvendelse af artikel 39, stk. 5, i forordning (EF) nr. 1260/2001 nedsættes EF-raffinaderiernes forventede maksimale forsyningsbehov med 14 676 t, udtrykt i hvidt sukker, for produktionsåret 2005/06.
2. Den i stk. 1 omhandlede nedsættelse fordeles mellem de pågældende medlemsstater som fastsat i del B i bilaget.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. september 2005.

Labels: 7
18
17
6